Camera Deputaţilor a respins, marţi, 26 martie, moţiunea simplă a USR şi partidului Forţa Dreptei împotriva ministrului Agriculturii Florin Barbu intitulată "Odele pentru Ceauşescu nu salvează agricultura românească".
Moţiunea simplă a fost respinsă cu 149 de voturi "împotrivă", 77 "pentru", iar şapte deputaţi s-au abţinut şi 10 nu au votat.
Moţiunea fost citită şi dezbătută în plenul de luni al Camerei Deputaţilor. aceasta fiind depusă după ce Florin Barbu a afirmat, întrebat într-un interviu acordat Euronews România, de ce a fost nevoie să fie declarată păşune zona de stuf din Deltă, o zonă mlăştinoasă, care nu ar avea nicio legătură cu termenul de pajişte, că nu vrea să exagereze, dar "preşedintele nostru, domnul Nicolae Ceauşescu, nu spunea degeaba că stuful e aurul verde al României". Ulterior, Barbu a explicat că poate din oboseală nu amfost aşa inspirat. "Nu am cum să fiu nostalgic după regimul comunist pentru că aveam 10 ani la Revoluţie", a argumentat el.
În ceea ce priveşte moţiunea, el a explicat că USR a depus o moţiune împotriva sa în Parlament după afirmaţiile pe care le-a făcut, ironic, a susţinut el, despre Nicolae Ceauşescu şi regimul comunist. Barbu afirmă că nu este nostalgic după regimul comunist, dar nici nu poate să nu recunoască faptul că au fost făcute şi lucruri bune, cum ar fi sistemele de irigaţii, drumurile sau chiar unele clădiri.
Totodată, ministrul Agriculturii, Florin Barbu, a declarat luni, în plenul Camerei Deputaţilor, la dezbaterea moţiunii simple care îl vizează, că este "o înşiruire de lozinci, propagandă şi multe neadevăruri, tipice USR". "Să vorbească despre Ceauşescu exponenţii securiştilor de rit nou este cel puţin jenant", a mai spus el, transmiţându-le celor din Opoziţie că "laptele iese din vacă, nu din cutie" şi că avocado şi laptele de migdale chiar nu le-a putut trece pe lista alimentelor româneşti, cu adaos comercial limitat.